S UN-Sekretariat (franz. Secrétariat de l'ONU, ängl. United Nations Secretariat) isch s wichtigste Administrationsorgan vo de Vereinte Natione und het näbe sim Hauptsitz z New York drei Ussestelle z Gämf, z Nairobi und z Wien. Sini wichtigsti Ufgoob isch die organisatorischi Understützig vo de andere UN-Organ. Drzue ghört under anderem d Organisation vo Komferänze, s Verfasse vo Studie bzw. Bricht, und d Ufstellig vom Huushaltblan. Für zum die Ufgoobe z bewältige, beschäftige die Vereinte Natione 8.900 Mitarbeiter us 192 Mitgliidstaate (Stand Januar 2009).